Diari Oficial de la Generalitat Valenciana


Sumari del DOGV 3042, del 24-07-1997 (1997/9182)

ORDRE de 9 de juliol de 1997, de la Conselleria de Benestar Social, per la qual es regula la pròrroga de beques per a persones disminuïdes ateses en centres especialitzats.
----------------------------------------------------------------------------------------------------------------------------------------------------------------------------

### Dades del document

Número de DOGV
:   3042

Data del DOGV
:   24-07-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/9182


Data del document
:   09-07-1997

Organisme emissor
:   Conselleria de Benestar Social

Tipus de document
:   Ordre

ORDRE de 9 de juliol de 1997, de la Conselleria de Benestar Social, per la qual es regula la pròrroga de beques per a persones disminuïdes ateses en centres especialitzats.  
Entre els objectius d'aquesta Conselleria de Benestar Social figura el de contribuir al benestar d'aquells sectors de població que presenten greus mancances personals o socials. Això suposa que siga d'interés preferent el suport a persones sotmeses a greus dificultats a fi de facilitar el seu accés als recursos mínims necessaris.  
A l'empara del que disposa el Decret 210/1985, de 30 de desembre, del Consell de la Generalitat Valenciana, es van tramitar i concedir beques per a persones disminuïdes ateses en centres especialitzats, i van ser prorrogades aquestes beques en anys successius, en virtut de sengles ordres de la Conselleria de Treball i Afers Socials fins al 1995.  
Per això, i com que per a aquest exercici resulta aconsellable renovar les beques concedides, esdevé necessària l'aprovació d'aquesta ordre de pròrroga de beques per a persones disminuïdes ateses en centres especialitzats per a l'exercici de 1997.  
En virtut d'això, i fent ús de les facultats que em confereix l'article 35 de la Llei 5/1983, de 30 de desembre, de Govern Valencià,  
ORDENE  
Article 1. Objecte  
Prorrogar la cobertura assistencial per a l'any 1997 de les beques que es concediren l'any 1986 i que foren successivament prorrogades a les persones disminuïdes ateses en centres especialitzats a l'empara del que disposa l'article 8 del Decret 210/85, de 30 de desembre.  
Article 2. Sol·licitants  
Podran sol·licitar aquestes ajudes els titulars o els representants legals dels centres especialitzats que en aquest exercici atenguen persones disminuïdes de 0 a 25 anys d'edat (article segon, 2.1 de l'Ordre de 24 de febrer de 1975, BOE núm. 64, de 20 de març) i que hagen estat beneficiàries de les esmentades beques en exercicis anteriors.  
Article 3. Instàncies i documentació  
Les sol·licituds de pròrroga es formalitzaran mitjançant instància subscrita pel director del centre corresponent, i caldrà adjuntar-hi un certificat que contindrà la relació de tots els beneficiaris de pròrroga atesos en aquest, especificant el règim (internat, centre de dia), i el centre de procedència del beneficiari, en el cas que siga 1997 el primer any en el qual se sol·licite la pròrroga a través d'aquest centre per a aquell beneficiari.  
Article 4. Lloc de presentació i termini  
1. La presentació de les sol·licituds i de la documentació que es requereix, es farà a les direccions territorials de la Conselleria de Benestar Social de la província on residisca la persona disminuïda, sense perjudici del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. El termini de presentació de les sol·licituds serà des de l'endemà de la publicació d'aquesta ordre en el Diari Oficial de la Generalitat Valenciana fins al 20 de setembre de 1997.  
Article 5. Tramitació  
Una vegada rebudes les sol·licituds i la seua documentació, les direccions territorials de Benestar Social les verificaran. Quan la sol·licitud no complisca els requisits exigits en aquesta ordre o els assenyalats en l'article 70 de la Llei de Règim Jurídic de les Administracions Públiques i del Procediment Administratiu Comú, es requerirà la persona interessada perquè esmene la falta, amb la indicació que, si no ho fa així, perdrà els drets derivats de la petició i s'arxivarà l'expedient sense més tràmit i s'haurà de procedir d'acord amb el que disposa l'article 76.3 de l'esmentada llei.  
Article 6. Termini per a resoldre  
El termini màxim per a fer el tràmit i resoldre les sol·licituds serà de 6 mesos comptadors des de la data d'acabament del termini de presentació de les instàncies fixat en aquesta ordre. Si no es dicta resolució expressa en aquest termini, es considerarà desestimada la sol·licitud formulada.  
Article 7. Resolució  
1. Es delega en la directora general de Serveis Socials la resolució de les sol·licituds que es presenten a l'empara d'aquesta ordre.  
2. Contra les resolucions, expresses o presumptes, dictades per la directora general, per delegació de la consellera, es podrà interposar el recurs contenciós administratiu en la forma, els terminis i les condicions que determina la llei que regula aquesta jurisdicció.  
En tot cas, per a la interposició d'aquest recurs contra les resolucions presumptes caldrà que, amb caràcter previ, la persona interessada acredite l'eficàcia de l'acte presumpte d'acord amb el que disposa l'article 44 de la Llei 30/1992, de Règim Jurídic de les Administracions Públiques i del Procediment Administratiu Comú.  
Article 8. Pagament  
1. Abans del cobrament, els centres hauran d'acreditar que estan al corrent de les seues obligacions tributaries i davant la Seguretat Social en la forma prevista per l'Ordre de 7 de gener de 1991, de la Conselleria d'Economia i Hisenda sobre la Justificació del Compliment d'Obligacions Tributàries i davant de la Seguretat Social pels beneficiaris de subvencions concedides a càrrec dels pressupostos de la Generalitat Valenciana (DOGV núm. 1.477, de 5 de febrer de 1991).  
2. Els pagaments es faran mitjançant el fraccionament en 12 mensualitats de la quantia total de l'ajuda dins de la possibilitat que estableix la Llei de Pressupostos de la Generalitat Valenciana para 1997, sense perjudici del pagament acumulat en el primer avançament pels mesos transcorreguts fins a la data de la resolució d'adjudicació de l'ajuda.  
3. Les persones beneficiàries d'aquestes ajudes no hauran d'aportar cap tipus de garantia pels esmentats avançaments en virtut de l'exempció feta per la Llei de Pressupostos de la Generalitat Valenciana.  
Article 9. Justificació  
La justificació es farà a trimestre vençut mitjançant les corresponents nòmines de persones ateses i l'informe del director territorial de Benestar Social que s'acompleixen les obligacions contretes, i s'haurà de presentar durant el primer mes del trimestre següent a la direcció territorial de Benestar Social.  
El director territorial de Benestar Social podrà exigir tots els documents comptables, factures, manaments de pagament, balanços, etc., que considere oportuns per a justificar la quantia de la despesa realitzada en la prestació dels serveis subvencionats.  
S'estableix com a termini màxim de justificació de les ajudes el 28 de febrer de l'exercici següent al subvencionat.  
Article 10. Revisió  
Podrà resoldre's o minorar-se l'ajuda concedida i, si escau, reintegrar-se les quantitats percebudes i l'exigència de l'interés de demora des del moment del pagament de la subvenció en els supòsits que arreplega l'article 47.9 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana.  
El procediment s'iniciarà d'ofici com a conseqüència de la iniciativa mateixa de l'òrgan competent, d'una ordre superior, de la petició raonada d'altres òrgans que tinguen atribuïdes o no facultats d'inspecció en la matèria , o de la formulació d'una denúncia.  
En la tramitació del procediment es garantirà, en tot cas, el dret que té la persona interessada a l'audiència.  
El termini màxim per a resoldre serà de sis mesos des del moment en què es va incoar l'expedient de resolució o de minoració.  
Les quantitats que cal reintegrar tindran la consideració d'ingrés de dret públic, a l'efecte del procediment aplicable per al seu cobrament.  
Article 11. Quanties màximes  
S'estableixen per a aquest exercici les quanties màximes següents amb especificació de la tipologia dels centres i del règim de permanència de les persones beneficiàries (Ordre de 10 d'abril de 1997, BOE núm. 91, de 16 d'abril de 1997):  
 Pessetes  
1. Centres municipals, intermunicipals i centres públics  
1.1 En règim d'internat (mensuals) 5.000  
1.2 Migpensionista (mensuals) 4.000  
2. Centres dependents de les diputacions  
1.1 En règim d'internat (mensuals) 3.500  
1.2 Migpensionista (mensuals) 3.000  
3. Centres acreditats d'acord amb el Decret 40/1990,   
de 26 de febrer, del Consell de la Generalitat Valenciana  
1.1 En règim d'internat (mensuals) 8.000  
1.2 Migpensionista (mensuals) 7.000  
Article 12  
Les ajudes convocades per aquesta ordre seran ateses dins de la secció 13 a càrrec del programa pressupostari 18.20.548.58, Serveis Socials, línia de subvenció 417/97, «Beques discapacitats», projecte comptable 1332, per un import global màxim de 25.510.265 pesetas.  
València, 9 de juliol de 1997  
La consellera de Benestar Social  
MARCELA MIRÓ PÉREZ